SL Uradni list Evropske unije C 169/12

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 169/07

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„FAGIOLI BIANCHI DI ROTONDA“

ES št.: IT-PDO-0005-0683-25.02.2008

ZGO ( ) ZOP ( X )

1. Ime:

„Fagioli Bianchi di Rotonda“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (Priloga III):

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Zaščitena označba porekla (ZOP) „Fagioli Bianchi di Rotonda“ se uporablja za proizvod, pridobljen iz ekotipov Fagiolo Bianco in Tondino (ali Poverello) Bianco vrste Phaseolus vulgaris L. Ko se „Fagioli Bianchi di Rotonda“ daje na trg kot masleni stročji fižol, mora imeti naslednje lastnosti: strok: največja dolžina: 20 cm; največja širina: 20 mm; barva: rumenkasto bela ali slonokoščeno bela; maslen nabrekel strok svežega in zdravega videza; čist, praktično brez vidnih tujih delcev; brez neobičajnega vonja in/ali okusa; brez vlage na površini. Ko se „Fagioli Bianchi di Rotonda“ daje na trg kot suhi fižol, mora imeti naslednje lastnosti: zrno: največja dolžina: 18 mm; največja širina: 15 mm; brez žilic; bele barve; srednji lesk; kockaste ali okrogle oblike; teža 100 zrn: največ 90 g; čisto zrnje, praktično brez vidnih tujih delcev; brez neobičajnega vonja in/ali okusa; brez vlage na površini. Vsebnost vlage v maslenem fižolu mora biti najmanj 60 %, v suhem fižolu pa najmanj 10 %. Vsebnost beljakovin v maslenem fižolu mora biti najmanj 9 % (pri neosušenem proizvodu), v suhem fižolu pa najmanj 24 % (v suhi snovi). Semenska lupina fižola „Fagioli Bianchi di Rotonda“ ne sme tehtati več kot 6 % celotnega proizvoda.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi proizvodni postopki v zvezi s „Fagioli Bianchi di Rotonda“ se izvajajo na območju, navedenem v točki 4.

3.6 Posebna pravila za rezanje, ribanje, pakiranje itd.:

ZOP „Fagioli Bianchi di Rotonda“ je treba dajati na trg v skladu z naslednjimi postopki:

— sveži proizvod je treba prodajati v naslednjih vrstah zaprte embalaže: mrežah za težo največ 10 kg, zaboji za največ 15 kg,

— suhi proizvod je treba prodajati v naslednjih vrstah zaprte embalaže: kartonskih zabojih ali vrečah iz jute ali drugega reciklirnega materiala za težo največ 5 kg.

3.7 Posebna pravila za označevanje:

Etikete, pritrjene na embalažo, morajo vsebovati naslednje besede, zapisane z jasnimi in čitljivimi tiskanimi črkami: „Fagioli Bianchi di Rotonda“ in „denominazione di origine protetta“ („zaščitena označba porekla“) in kratico „DOP“ („ZOP“), izpisano v večjem tisku kot druge besede, tj. ime, naziv podjetja in naslov pakirnice ali proizvajalca; dejansko količino proizvoda v embalaži, izraženo v skladu z veljavnimi pravili; ter logotip proizvoda, kot je prikazano spodaj. Prepovedano je dodajanje kakršnih koli opisov, ki niso določeni, vključno z naslednjimi pridevniki: „tipo“ („vrsta“), „gusto“ („okus“), „uso“ („uporaba“), „selezionato“ („izbor“), „scelto“ („izbrani“) ali podobno. Dovoljena je uporaba besed, ki se nanašajo na družbe, imena, nazive podjetij in zasebne blagovne znamke, če te ne hvalijo proizvoda in ne zavajajo kupca. Take besede se lahko na etiketi navedejo v manjšem tisku kot besede, ki se nanašajo na zaščiteno označbo porekla.

4. Jedrnata opredelitev geografskega območja:

Območje proizvodnje ZOP „Fagioli Bianchi di Rotonda“ zajema celotno ozemlje, ki ga določa namakalno območje dežele Basilicata v dolini Valle del Mercure, vključno z naslednjimi občinami v pokrajini Potenza: Rotonda, Viggianello, Castelluccio Superiore in Castelluccio Inferiore.

5. Povezava z geografskim območjem:

5.1 Posebnost geografskega območja:

Fižol „Fagioli Bianchi di Rotonda“ se goji na območju, ki leži v dolini Valle del Mercure, obkrožajo pa ga gore. Dno doline je jezerskega izvora in sega v obdobje kvartarja. Prst je zato aluvialna, peščena, ilovnata/glinasta, sveža, globoka in rodovitna, z ugodno lego in dobro sposobnostjo shranjevanja vode. Bogata je z dušikom in žveplom, kalcija pa ne vsebuje. Za območje pridelave so značilne povprečne temperature, ki le za kratek čas julija presežejo 20 °C, kar sovpada s setvijo. Podnebje je blago, temperature v obdobju pridelave niso zelo visoke, temperaturne razlike med dnevom in nočjo pa so ugodne za oploditev strokov in veliko število zrn. Padavine so obilne od oktobra do maja. Območje je zelo bogato s svežo neonesnaženo vodo iz izvirov v narodnem parku Pollino.

Za tehnike gojenja fižola „Fagioli Bianchi di Rotonda“ sta značilna znaten človeški vložek v proizvodni proces in uporaba orodij, ki so značilna za dolino Valle del Mercure, kot so palice iz kostanjevega lesa, ki se izključno uporabljajo za oporo fižola in pridobivajo iz gozdov v dolini. Metoda gojenja fižola „Fagioli Bianchi di Rotonda“ se prenaša iz roda v rod, vključuje pa vrsto gojitvenih postopkov, ki se v celoti izvajajo ročno, kot so postavitev podpornega ogrodja za vzpenjajoče se rastline fižola, pletje in obiranje. Za podporno ogrodje se uporabljajo različno dolge palice iz kostanjevega lesa, odvisno od tega, ali se za podporo rastočim plezalkam uporabi „vbodni“ ali „mrežni“ sistem.

5.2 Posebnost proizvoda:

Glavne odlike fižola „Fagioli Bianchi di Rotonda“ so visoka vsebnost beljakovin v suhem fižolu, zelo tanka semenska lupina in videz strokov, ki so popolnoma beli, z velikimi zrni značilne okrogle/ovalne oblike brez žilic.

Z zgodovinskega vidika je visoka vsebnost beljakovin pomenila, da se je fižol zelo pogosto uporabljal na območju proizvodnje, saj je bil znan kot „meso revnih“, ker je zagotavljal poceni rastlinske beljakovine v vsakodnevni prehrani. Poleg tega je fižol „Fagioli Bianchi di Rotonda“ zelo cenjen v kuhinji, ker ima tenko semensko lupino, zaradi katere se čas kuhanja znatno skrajša, in ker na strokih ni žilic, kar je še ena pri potrošnikih zelo cenjena značilnost, zaradi katere se tekočina med kuhanjem manj obarva.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Glavne značilnosti fižola „Fagioli Bianchi di Rotonda“, ki vplivajo na njegovo izjemno kakovost, kot so visoka vsebnost beljakovin v suhem fižolu, majhen delež semenske lupine v celotni teži (kot je pokazala raziskava, ki jo je opravil Nacionalni raziskovalni svet v Bariju in je bila objavljena v „Gli agro-ecotipi di fagioli della Basilicata“ („Agro-ekotipi fižola v deželi Basilicata“), barva in stroki brez žilic, so še večje zaradi posebnih podnebnih razmer na tem območju, ki so ugodno vplivale na širjenje proizvoda. Visoka vsebnost dušika in žvepla ter neobstoj kalcija v prsti, v kateri se goji „Fagioli Bianchi di Rotonda“, neposredno vplivajo na proizvodnjo fižola z visoko vsebnostjo beljakovin in zelo tenko lupino. Ker je območje bogato z vodo, so lahko kmetje vedno pravilno namakali polja. Obilica vode omogoča kopičenje škroba in prispeva k tanjši lupini fižolovih zrn. Sistem gojenja, ki ga uporabljajo izključno proizvajalci v dolini Valle del Mercure, se močno razlikuje od drugih sistemov, ki se uporabljajo v Italiji. Ta poleg lažjega obiranja strokov omogoča dobro zračnost prsi, kar preprečuje nabiranje vlage med vrstami, ki bi povzročilo temnejšo barvo in madeže na zelo občutljivih belih strokih. Na tem območju narodnega parka Pollino je „Fagioli Bianchi di Rotonda“ osnovni element lokalne zgodovine in gastronomije. Dandanes se jedi iz tega fižola še vedno pripravljajo doma, poleg tega pa jih strežejo tudi v restavracijah in na kmečkih turizmih ter festivalih, kot je „Sagra del Fagiolo Bianco di Rotonda“ (letni festival fižola Fagioli Bianchi di Rotonda), ki se praznuje že dvajset let. Ta dogodek v Rotondo v narodnem parku Pollino še vedno privabi na tisoče obiskovalcev in jasno dokazuje tesno povezavo med tem proizvodom in območjem, na katerem se prideluje. „Fagioli Bianchi di Rotonda“ je tako postal priljubljen v vseh kulinaričnih okoljih, zlasti v lokalnem in regionalnem kakovostnem gostinstvu, njegov sloves pa v celoti potrjuje njegovo navajanje v različnih televizijskih oddajah, specializiranih revijah in kuharskih knjigah. „Fagioli Bianchi di Rotonda“ je bil leta 2004 dodan na seznam tradicionalnih proizvodov dežele Basilicata.

Sklic na objavo specifikacije:

Ministrstvo je začelo nacionalni postopek ugovora z objavo predloga za priznanje zaščitene označbe porekla „Fagioli Bianchi di Rotonda“ v Uradnem listu Italijanske republike št. 7 z dne 9. januarja 2008. Celotno besedilo specifikacije proizvoda je na voljo na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali:

neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.